CELEX: 52009XG1212(03)
Language: bg
Date: 2009-12-01
Title: Заключения на Съвета от 1 декември 2009 г. относно безопасни и ефикасни здравни услуги чрез електронно здравеопазване (eHealth)

12.12.2009   
            
            
               BG
            
            
               Официален вестник на Европейския съюз
            
            
               C 302/12
            
         Заключения на Съвета от 1 декември 2009 г. относно безопасни и ефикасни здравни услуги чрез електронно здравеопазване (eHealth)
   2009/C 302/06
   СЪВЕТЪТ НА ЕВРОПЕЙСКИЯ СЪЮЗ,
   
               1.
            
            
               ПРИПОМНЯ, че член 152 от Договора постановява, че при разработването и изпълнението на всички политики и дейности на Общността се осигурява високо равнище на закрила на човешкото здраве, както и че Общността насърчава сътрудничеството между държавите-членки в областите, посочени в този член, и при необходимост подкрепя техните действия. Всяко действие на общностно равнище е в пълно съответствие с отговорността на държавите-членки да организират и предоставят здравни услуги;
            
         
               2.
            
            
               ПРИПОМНЯ, че една от целите на Здравната стратегия на Общността (2008—2013 г.) (1) е подпомагането на динамични здравни системи и стимулирането на новите технологии, като отчита, че новите технологии могат да подобрят профилактиката, диагностиката и лечението на заболяванията, да допринесат за безопасността на пациентите и да подобрят координацията на здравните системи, усвояването на ресурсите от страна на тези системи и тяхната устойчивост;
            
         
               3.
            
            
               ПРИПОМНЯ, че на министерската конференция по електронно здравеопазване в Прага (2) представителите на държавите-членки на Европейския съюз приеха декларация (20 февруари 2009 г.), в която се изтъкват ползите от електронното здравеопазване за един по-сигурен и по-ефикасен сектор на здравеопазването, отправя се призив да се работи за изграждането на европейско пространство за електронно здравеопазване за европейските граждани и се поставя началото на процес на съгласуване на дейностите и управлението в областта на електронното здравеопазване;
            
         
               4.
            
            
               ПРИПОМНЯ инициативите на Европейския съюз, свързани с електронното здравеопазване, в това число:
               
                           а)
                        
                        
                           „Електронно здравеопазване — да подобрим здравните услуги за европейските граждани: план за действие за европейско пространство за електронно здравеопазване“ (3);
                        
                     
                           б)
                        
                        
                           заключенията на Съвета относно електронното здравеопазване (4) от 27 май 2004 г.;
                        
                     
                           в)
                        
                        
                           съобщението на Комисията относно инициатива за водещи пазари в Европа (5), със специален акцент върху необходимостта да се преодолеят ограниченията на разпокъсания пазар и липсата на оперативна съвместимост на системите за електронно здравеопазване, за да се ускори развитието на пазара;
                        
                     
                           г)
                        
                        
                           препоръката на Комисията относно трансграничната оперативна съвместимост на системите за електронни здравни досиета (6);
                        
                     
                           д)
                        
                        
                           съобщението на Комисията относно телемедицината в полза на пациентите, системите на здравеопазването и обществото (7);
                        
                     
         
               5.
            
            
               ПРИВЕТСТВА започналото неотдавна сътрудничество между редица държави-членки:
               
                           а)
                        
                        
                           в рамките на широкомащабния пилотен проект „еpSOS“ (8), насочен към развитие на трансграничната оперативна съвместимост на системите за електронни здравни досиета и за електронни медицински рецепти, както и в рамките на тематичната мрежа „Calliope“ (9), която цели разработването на пътна карта за оперативната съвместимост на електронното здравеопазване в Европа и постигането на необходимия консенсус за нейното прилагане;
                        
                     
                           б)
                        
                        
                           в рамките на протичащото сътрудничество в областта на стандартизацията на електронното здравеопазване в отговор на Мандат 403 на Европейската комисия относно електронното здравеопазване (10);
                        
                     
         
               6.
            
            
               ПРИВЕТСТВА доклада на шведското председателство „Електронно здравеопазване за по-здрава Европа“ (11), представен на неофициалната среща на министрите на здравеопазването в Йонкьопинг на 6 и 7 юли 2009 г., който дава пример как целите на политиката в областта на здравеопазването могат да се постигнат посредством инвестиции в електронно здравеопазване;
            
         
               7.
            
            
               ОТЧИТА значението на електронното здравеопазване като средство за повишаване на качеството и подобряване на безопасността на пациента, за модернизиране на националните системи на здравеопазване, за увеличаване на тяхната ефективност и превръщането им в по-достъпни за всички и по-добре приспособени да посрещнат индивидуалните потребности на пациентите, на здравните специалисти, както и предизвикателствата на едно застаряващо общество;
            
         
               8.
            
            
               ОТЧИТА необходимостта от по-активно политическо ръководство и интегриране на електронното здравеопазване в здравната политика, за да се разработят електронни здравни услуги въз основа на потребностите на обществото в областта на здравеопазването;
            
         
               9.
            
            
               ПРИЗОВАВА държавите-членки да обмислят и осъществят инициативи, насочени към улесняване на въвеждането и използването на електронни здравни услуги, по-специално:
               
                           1.
                        
                        
                           да се ангажират политически и стратегически с електронното здравеопазване като един от основните инструменти за подобряване на качеството на здравеопазването, неговата безопасност и достъпа до него:
                           
                                       а)
                                    
                                    
                                       като включат електронното здравеопазване в контекста на програмите за реформа на здравния сектор и разгледат възможностите за създаване на конкретни финансови механизми за стимулиране на въвеждането му;
                                    
                                 
                                       б)
                                    
                                    
                                       като работят координирано за преодоляване на пречките пред въвеждането на електронни здравни услуги;
                                    
                                 
                     
                           2.
                        
                        
                           да изграждат доверие в електронните здравни услуги и нагласа у гражданите да ги приемат:
                           
                                       а)
                                    
                                    
                                       като гарантират най-високи стандарти на безопасност на пациента, защита на личните данни и на личната неприкосновеност;
                                    
                                 
                                       б)
                                    
                                    
                                       като повишават осведомеността, доверието в електронните здравни услуги и създават нагласи за приемането им от страна на здравните органи, специалистите, пациентите и техните близки;
                                    
                                 
                                       в)
                                    
                                    
                                       като осигуряват адекватна оценка на потребностите и дейности за обучение както на пациентите, така и на здравните специалисти;
                                    
                                 
                     
                           3.
                        
                        
                           да внесат правна яснота и да осигурят защита на здравните данни:
                           
                                       а)
                                    
                                    
                                       като разгледат действащите си разпоредби за лицензиране, акредитиране и регулиране на електронните здравни услуги и дадат препоръки за всякакви подобрения;
                                    
                                 
                                       б)
                                    
                                    
                                       като разгледат текущите практики за електронно идентифициране и разпознаване на здравните специалисти, които получават достъп до личните здравни данни и ги използват;
                                    
                                 
                                       в)
                                    
                                    
                                       като работят за преодоляване на препятствията от правен характер пред безопасния обмен на медицински данни отвъд националните граници при отчитане на необходимостта от защита на здравните данни и личната неприкосновеност на пациента, и следователно правото на пациента да даде съгласие за използване на медицинските му данни;
                                    
                                 
                     
                           4.
                        
                        
                           да решат техническите проблеми и да улеснят развитието на пазара:
                           
                                       а)
                                    
                                    
                                       като гарантират, че целта за оперативна съвместимост на електронните здравни услуги се взема предвид в националните, регионалните и местните здравни стратегии и инвестиционни планове отвъд организационните ограничения и националните граници;
                                    
                                 
                                       б)
                                    
                                    
                                       като гарантират приемането и прилагането на общи медицински технологии и технически стандарти, по-специално за медицинските данни, които подлежат на обмен между държавите-членки;
                                    
                                 
                                       в)
                                    
                                    
                                       като използват обществени поръчки при пълно зачитане на действащото законодателство, за да насърчат въвеждането на оперативно съвместими електронни здравни услуги;
                                    
                                 
                     
         
               10.
            
            
               ПРИЗОВАВА Комисията:
               
                           1.
                        
                        
                           да актуализира европейския план за действие в областта на електронното здравеопазване;
                        
                     
                           2.
                        
                        
                           да представи доклад за развитието на съществуващите политики и действия на ЕС по отношение на управлението на електронната идентификация в свързаните със здравеопазването области, за да се извлече полза от възможно единодействие;
                        
                     
                           3.
                        
                        
                           да организира оценяването, на подходящи интервали от време, на ползите за здравеопазването и икономическата ефективност от използването на различни електронни здравни услуги, като се основава на натрупаните знания на национално и на общностно равнище;
                        
                     
         
               11.
            
            
               ПРИЗОВАВА държавите-членки и Комисията:
               
                           1.
                        
                        
                           да се възползват от политическия импулс, даден на проведените неофициални срещи на ниво държавни секретари и длъжностни лица от техния ранг, за да развият посредством най-ефикасния и подходящ механизъм на високо равнище, ръководен от държавите-членки, управлението, координирането и обединяването на текущите дейности в областта на електронното здравеопазване, заедно с Европейската комисия, с цел да придвижат напред въвеждането на електронното здравеопазване и действителното използване на оперативно съвместими електронни здравни услуги в рамките на националните здравни системи и между тях;
                        
                     
                           2.
                        
                        
                           да гарантират, че основните цели на този механизъм са:
                           
                                       а)
                                    
                                    
                                       да обедини и координира групите, проектите и институциите на равнище ЕС;
                                    
                                 
                                       б)
                                    
                                    
                                       да стимулира съответствието на електронното здравеопазване със здравните стратегии и потребностите на общностно и национално равнище посредством прякото участие на националните здравни органи;
                                    
                                 
                                       в)
                                    
                                    
                                       да разпространява научни доказателства за икономическата ефективност и социално-икономическите ползи от електронните здравни услуги, основани на научни изследвания на национално и общностно равнище;
                                    
                                 
                                       г)
                                    
                                    
                                       да докладва редовно за своята дейност на съответните заседания на Съвета;
                                    
                                 
                     
                           3.
                        
                        
                           да прилагат този механизъм по-специално в следните области:
                           
                                       а)
                                    
                                    
                                       съвместна работа за справяне с общите проблеми и предизвикателства, свързани с извеждането на преден план на електронното здравеопазване, за да се постигнат целите на общественото здравеопазване;
                                    
                                 
                                       б)
                                    
                                    
                                       подпомагане на държавите-членки чрез разработване на пътна карта, включително подкрепа при вземането на решения и насоки за въвеждането на електронни здравни услуги, приемането им от страна на обществото и използването им;
                                    
                                 
                                       в)
                                    
                                    
                                       съвместна работа със заинтересованите страни, по-специално с пациентите и здравните специалисти, за да се гарантира, че инструментите и услугите на електронното здравеопазване отразяват клиничните потребности и общите цели на здравната система.
                                    
                                 
                     
         
      (1)  Бяла книга — Заедно за здраве: Стратегически подход за ЕС 2008—2013 г. (COM(2007) 630).
   
      (2)  http://www.ehealth2009.cz/Pages/108-Prague-Declaration.html
   
      (3)  COM(2004) 356.
   
      (4)  9628/04.
   
      (5)  COM(2007) 860.
   
      (6)  COM(2008) 3282.
   
      (7)  COM(2008) 689.
   
      (8)  „Smart Open Services for European Patients“ — проект, съфинансиран от ЕО съгласно Програмата за подкрепа на политиката в областта на информационните и комуникационните технологии (ППП ИКТ) към Програмата за конкурентоспособност и иновации: http://www.epsos.eu
   
      (9)  „Call for Interoperability“, финансиран от ЕО съгласно Програмата за подкрепа на политиката в областта на информационните и комуникационните технологии (ППП ИКТ) към Програмата за конкурентоспособност и иновации: http://www.calliope-network.eu
   
      (10)  Мандат за стандарти на оперативната съвместимост на електронното здравеопазване: (M/403): http://www.ehealth-interop.nen.nl
   
      (11)  „Електронно здравеопазване за по-здрава Европа — възможности за по-добро използване на ресурсите на здравеопазването“ http://www.se2009.eu